Pressemeddelelse

'Humoristiske streger og unikke lamper'.

Lørdag d. 13. juli kl 11-13 inviterer Kunst i Torup til fernisering med to tidligere Torup-borgere, som nu har fuld gang i kunsten i Gørløse.

Det er Elsebeth og Bjarne Nederlund, der indtil d. 1. sept. viser udstillingen VIS MIG VEJEN i Kældergalleriet under Brugsen i Torup.

Elsebeth Nederlund arbejder med akryl, tusch og akvarel på lærred, papir og pap, samt grafiske tryk-teknikker, bla. collografi. Motivet er mennesker, som Elsebeth fanger og udtryksfuldt gengiver med sin krøllede og humoristiske streg. Der er ofte både tegning og ord på værkerne, som står i klare farver.

Drivkraften er en lyst til at udforske det ukontrollerede. Hvad sker der, når hun gør sig fri af forventninger og med fuldt nærvær giver sine hænder frit løb? Vejen finder hun bla. via daglig fordybelse til stille musik. Elsebeth siger selv: "Min kreativitet kommer ikke af at forsøge at få noget til at ligne, eller at gøre det jeg plejer. Den er ret sky overfor forventninger. Den springer af en sprudlende livslyst, der opstår når jeg lytter til det, jeg inderst inde godt ved er rigtigt, og tør følge den vej".

Bjarne Nederlund er lampemager. Som elektronikmekaniker er han vant til præcision og omhyggelighed, hvilket han i lamperne forener med kreativitet og lysten til at skabe noget unikt. Han benytter udelukkende ting og sager han finder, feks et laboratorie-stativ og en gammel skuffe. Det giver et nostalgisk præg og en helt speciel lampeoplevelse, samtidig med stor tilfredshed over at bruge ting, der ellers skulle være kasseret.

Kunstnerne vil være til stede under ferniseringen og alle er velkomne.

Udstillingsperiode: lørdag 13. juli - søndag d. 1. september

Åbningstider: Mandag - torsdag kl. 8-18, fredag kl. 8-19, lørdag og søndag kl. 8-17.

Kældergalleriet, Torupvejen 156, 3390 Hundested (indgang igennem Brugsen)

www.kaeldergalleriet.dk. Facebook: 'Kældergalleriet - under Brugsen i Torup'.